**Referat vej- og grøftetjek Skovvænget den 31. maj 2025**20 deltagere og hyggelig rundtur.

Formålet med vej- og grøftetjek er:

* Gennemgang af vejens beskaffenhed og behov for udbedringer.
* Tilse at grundejerne beskærer træer og beplantning ud mod vejen jf. regler.
* Tjekke at der er fri passage i grøften samt at grøftekant er holdt fri for buske, træer, hegn mv.

**Vejens beskaffenhed.**”Hovedvejen” rundt i Skovvænget er i foråret ordnet af entreprenør. Vejen er derfor p.t. i god stand. Vi undgår dog ikke, at der med vejrlig og kørsel opstår hulller og grusbunkerne ved nr. 3 og 32 er derfor fyldt op med lergrus. Alle opfordres til at fylde huller fra grusbunkerne, når de opstår i løbet af året.

**Grundejernes pligt til fældning/beskæring ud mod vejen.**Vejen rundt om Skovvænget er 7 m bred fra skel til skel. Hovedreglen er, at der 3.50 meter fra vejmidte skal være friholdt for beplantning mv. i minimum 4 meters højde over kørebanen og i 2,75 meters højde i rabatten.



Det er vigtigt, at alle sikrer at der er den rette højde over kørebanen. Hvis der ikke er 4 meter op over kørebanen eller plads nok i svingene kan renovationsvognene nægte at køre ind på Skovvænget.
I så fald er der INGEN, der får tømt affaldscontainere og hver grundejer skal så selv bortskaffe
sit affald - på lovlig vis. Der er enkelte veje i Kulhuse, der har oplevet dette.

Foråret har begunstiget Skovvænget med god vækst i buske og træer, så der er derfor behov
for mere eller mindre beskæring flere steder:

*2, 5, 6, 10A, 11, 16, 15, 17 og 19.*

*Hele hjørnet rundt om nr. 11 er vokset en del udover skel og lastbiler har svært ved at komme rundt. Her skal skæres tilbage til skel. Der vokser endvidere invasiv japansk pileurt, som bør fjernes.*

Grundejerne i de nævnte parceller bedes beskære snarest.

**Grøften.**Grøften har afgørende betydning for afvanding af Skovvænget. Den flyder p.t. ok, dog lidt problemer med mudder i grøft og rør.

Grundejerne ved grøften er forpligtet til at holde grøftekanten på begge sider fri for buske, buskads, træer, hegn mv. mindst 1 meter fra kant, således at en grøfterenser kan komme til, når det bliver nødvendigt.

*Ved nr. 29 er et træ så tæt på grøften, at det er på vej til at skride ud i grøften. Det skal fjernes.*

*Ved nr. 19 har ny grundejer fældet de store grantræer tæt på grøften og selvsåede træer på grøfteskråningen fjernes også. Det har været ret påtrængende i mange år, så stor tak til ny grundejer for at tage grøften alvorlig.*

*Nr. 17 har et udhæng på skur så tæt på grøft, at der ikke er plads til grøfterenser. Det blev aftalt med ny grundejer, at udhænget forkortes*.

Referat: Gitte Krogsgaard, Skovvænget 32.